Ο «Θεοδόσης» είναι νεκρός. Κάποιος ή κάποιοι θεώρησαν ότι είναι σωστό να κάνουν σκοποβολή πάνω του. Αποτέλεσμα; Να βρεθεί σήμερα το πρωί ξαπλωμένος στην παραλία της Αγίας Θεοδότης Ιού όπου και άφησε την τελευταία του πνοή. Ο «Θεοδόσης» δεν είναι άλλος από μία μεσογειακή φώκια , η οποία από τον Ιανουάριο του 2015 βρίσκονταν ανάμεσα σε Ηρακλειά και Ίο με αποτέλεσμα να θεωρείται κάτι σαν την μασκότ για τους κατοίκους και επισκέπτες των νησιών.

Οι πληροφορίες που υπάρχουν είναι ότι γεννήθηκε σε περιοχή της Ίου στα τέλη του 2014 και κάθε καλοκαίρι έδινε το παρών στις παραλίες των δύο νησιών με προτίμηση πάντως την Ίο. Και όπως ήταν λογικό όλοι την είχαν αγκαλιάσει και σε κάθε εμφάνισή της υπήρχε συνωστισμός αν και οι οδηγίες ήταν ότι δεν πρέπει να την αγγίζουν. Κι αυτό γιατί κάθε ζώο δεν μπορεί τις υπερβολικές ανθρώπινες επαφές, αναφέρει δημοσίευμα του naxospress.gr.

Σημαντικό ρόλο στην έως τώρα παρουσία του «Θεοδόση» στη περιοχή είχαν παίξει οι άνθρωποι του Λιμεναρχείου της Ίου και οι οποίοι τώρα θα πρέπει να αναλάβουν την ευθύνη για τη σύλληψη του δολοφόνου του.